OpenLLM-France/wikimedia huggingface dataset:
# Karel Boromejský Kašpar

Karel Boromejský Kašpar (16 de maig de 1870 – 21 d'abril de 1941) va ser un cardenal txec de l'Església Catòlica. Serví com a arquebisbe de Praga de s de 1931 fins a la seva mort, deu anys després, i va ser elevat al Col·legi Cardenalici el 1935.

## Biografia

Nascut Mirošov, Karel Kašpar a estudià al seminari de Plzeň i a l'Ateneu Pontifici Romà de Sant Apol·linar de Roma. Va ser ordenat prevere el 25 de febrer de 1893, realitzant treball pastoral a Svojšín fins al 1895. El 1899 començà a fer treball pastoral a Praga i va ser fet canonge del seu capítol catedralici.
El 8 de març de 1920 va ser nomenat bisbe titular de Betsàida i auxiliar de Hradec Králové. Va rebre la consagració episcopal l'11 d'abril següent de mans de l'arquebisbe František Kordač. Kašpar va ser nomenat bisbes de Hradec Králové el 13 de juny de 1921 i arquebisbe de Praga el 22 d'octubre de 1931. A Praga, a més, era Primat de l'Església a Txecoslovàquia.
El Papa Pius XI el creà cardenal al consistori del 16 de desembre de 1935, amb el títol de cardenal prevere de Santi Vitale, Valeria, Gervasio e Protasio. En ocasió de la visita del rei Carol II de Romania a Praga el 1936, Kašpar permeté que el seu seguici mengessin carn en divendres.
Kašpar va ser un dels cardenals electors que van participar en el conclave de 1939 que escollí el Papa Pius XII.
Kašpar va morir a Praga a l'edat de 70 anys. Està enterrat a la catedral de Sant Guiu de Praga.

## Referències

* ↑ TIME Magazine. Carol Troubles Arxivat 2013-08-27 a Wayback Machine. November 16, 1936

## Enllaços externs

* Cardenals de la Santa Església Romana Arxivat 2007-02-05 a Wayback Machine. (anglès)
* Karel Boromejský Kašpar a www.Catholic-Hierarchy.org (anglès)
# Duke Kahanamoku

Duke Paoa Kahinu Mokoe Hulikohola Kahanamoku, conegut com a Duke Kahanamoku, (Honolulu, Estats Units 1890 - íd. 1968) fou un nedador i waterpolista nord-americà guanyador de cinc medalles olímpiques. És considerat l'inventor del surf modern.
També va ser un actor, advocat, jugador de voleibol de platja, i home de negocis.

## Biografia

Va néixer el 24 d'agost de 1890 a la ciutat de Honolulu, població situada a l'illa d'Oahu a l'estat de Hawaii. El seu pare va rebre el nom de "Duke" en honor de la visita que Alfred del Regne Unit, duc d'Edimburg, va fer a l'illa el 1869, un nom que ell també va rebre. És germà del també nedador i medallista olímpic Samuel Kahanamoku.
Va morir a la seva residència de Honolulu el 22 de gener de 1968, a l'edat de 77 anys.

## Carrera esportiva
### Natació

Va participar, als 21 anys, en els Jocs Olímpics d'Estiu de 1912 celebrats a Estocolm (Suècia), on va aconseguir guanyar la medalla d'or en la prova dels 100 metres lliures i la medalla de plata en la prova dels relleus 4x200 metres lliures. En els Jocs Olímpics d'Estiu de 1920 realitzats a Anvers (Bèlgica) aconseguí revalidar el seu títol en la prova dels 100 metres lliures i guanyà el títol en la prova de relleus 4x200 metres lliures, establint un nou rècord mundial. En els Jocs Olímpics d'Estiu de 1924 realitzats a París (França), la seva última participació olímpica, aconseguí guanyar la medalla de plata en la prova dels 100 metres lliures.

### Waterpolo

En els Jocs Olímpics d'Estiu de 1920 realitzats a Anvers (Bèlgica) participà en la competició masculina de waterpolo, finalitzant en sisena posició.

### Surf

En retirar-se de la competició activa Kahanamoku va viatjar arreu del món per promocionar el surf, en especial al territori continental dels Estats Units i a Austràlia, realitzant diverses exhibicions d'aquest esport tradicional de Hawaii.

## Hollywood

Participà en diverses produccions cinematogràfiques de Hollywood aprofitant el seu renom com a nadador, col·laborant amb directors com Leo McCarey, Victor Fleming, John Ford i Mervyn LeRoy.
| Any | Pel·lícula | Paper |
| 1925 | Adventure | Noah Noa |
| 1925 | The Pony Express | Cap indi |
| 1925 | No Father to Guide Him | Socorrista |
| 1925 | Lord Jim | Tamb Itam |
| 1926 | Old Ironsides | Capità pirata |
| 1927 | Hula | Noi hawaià |
| 1927 | Isle of Sunken Gold | Devil-Ape |
| 1928 | Woman Wise | Guarda |
| 1929 | The Rescue | Jaffir |
| 1929 | Where East Is East | Wild Animal Trapper |
| 1930 | Girl of the Port | Kalita |
| 1930 | Isle of Escape | Manua |
| 1931 | Around the World with Douglas Fairbanks | Ell mateix |
| 1931 | The Black Camel | Instructor de surf al minut 0:01:36 |
| 1948 | Wake of the Red Witch | Ua Nuke |
| 1955 | Mister Roberts | Cap indígena (és Duke Kahanamoko) |
| 1957 | This Is Your Life | Ell mateix |
| 1967 | Free and Easy | Ell mateix |
| 1967 | Surfari | Ell mateix |

## Referències

* ↑ Hall, Sandra Kimberly. Duke: A Great Hawaiian. Honolulu, HI: Bess Press, 2004. ISBN 1-57306-230-8.
* ↑ Duke Kahanamoku a Internet Movie Database (anglès)

## Enllaços externs

* (anglès) Biografia
* (anglès) Biografia
# Google File System

Google File System (amb acrònim GFS) és un sistema propietari d'arxius distribuïts desenvolupat per l'empresa Google per a proveir d'un accés fiable i escalable de dades tot emprant maquinari format per grans clústers d'ordinadors estàndard (off-the-shelf computer).

## Propietats

Assumpcions de disseny :
* Els servidors són ordinadors estàndard (off-the-shelf computer) i, per tant, amb una taxa de fallida elevada.
* Gran quantitat d'arxius (100 milions) de 100 MB o més gran.
* Lectures seqüencials i no aleatories dintre dels arxius.
* Escriptures seqüencials (només afegim) i no aleatories dintre dels arxius.
Arquitectura :
* Els arxius estan dividits en blocs de mida fixa (chunks) de 64 KB (similar als sectors d'un sistema d'arxius de disc dur) que molt rarament seran sobrescrits (només llegits o afegits).
* El clúster de GFS està format per múltiples nodes. Aquests nodes estan dividits en dos tipus : un node Master i un gran nombre de servidors de chunks que són els que els emmagatzemen. A cada chunk, el Master li assigna una etiqueta de 64 bits en el moment de creació. Cada chunk és replicat diversos cops (amb un mínim de 3) a través de la xarxa (redundància que protegeix de fallides).
* El sistema GFS no està implementat dins el nucli del sistema operatiu, sinó que és una biblioteca d'usuari.

## Referències

* ↑ «The Google File System» (en anglès). http://sgotiweb.epn.edu.ec. Arxivat de l'original el 2017-10-30. [Consulta: 27 octubre 2017].
* ↑ «The Google File Systems» (en anglès). https://www.slideshare.net.+[Consulta: 27 octubre 2017].
* ↑ «How the Google File System Works» (en anglès). How the Google File System Works | HowStuffWorks, 02-06-2008.

## Vegeu també

* Apache Hadoop
# Shirasaya

Una shirasaya (白鞘), literalment "funda blanca", encara que en aquest context, "blanca" significa sense decoració, és una fulla d'espasa japonesa consistent en una beina o saya i una empunyadura o tsuka, empleades quan la fulla no va a ser utilitzada per un temps i necessita ser emmagatzemada.
Externament no mostra cap característica destacable, excepte els necessaris mekugi-ana o forats en l'empunyadura (veure katana) en els quals assegurar la part de la fulla que es troba dins de l'empunyadura, o nakago. A vegades s'escriu en la saya informació sobre la fulla, o sayagaki.
La raó d'ésser d'aquest muntatge especialitzat d'emmagatzematge és degut al fet que la beina emprada usualment danya la fulla, ja que el lacat de la fusta reté humitat i facilita la corrosió.
Una shirasaya no està dissenyada per a ser usada en combat, ja que l'absència de tsuba o guarda, així com de ito, les tires tretzades de cotó, cuir o seda que faciliten l'agarre, resulten seriosos inconvenients enfront d'una katana real. No obstant això, va existir un tipus d'espases amb aquestes manques destinades al combat, passant per ser simples bastons, les shikomizue.
# Igerna

Igerna (en gal·lès Eigyr, en francès Ygerne, en anglès Ygrayne modernitzat com a Igraine) és un personatge de la matèria de Bretanya, on és presentada com una dona jove, bella i fidel, muller de Gorlois, duc de Cornualla, i mare del rei Artús (i, segons les versions, de les seves germanastres la fada Morgana, Elaine de Garlot i Morgause).

## Mare d'Artús

Uterpendragó s'enamora d'Igerna durant una visita a la cort de Gorlois i intenta apropar-s'hi, el que ella rebutja. El rei deixa el castell i esclata una guerra entre els dos territoris. Aprofitant una ocasió en què el duc ha sortit per guerrejar, Uterpendragó demana ajuda al mag Merlí per veure's amb la seva estimada. Merlí fa un encanteri que provoca que temporalment tingui l'aparença de Gorlois i, per tant, pugui ser rebut per Igerna, i d'aquesta manera fraudulenta és engendrat Artús. Quan Gorlois és mort en combat, Uter es casa amb Igerna per legitimar Artús.
Les versions varien quan descriuen la seva relació. Les primeres històries parlen només de luxúria per part d'Uter, que posseeix Igerna de manera brutal quan aconsegueix entrar a la seva cambra. Narradors posteriors desenvolupen un amor boig per part de la parella que no es pot consumar pel matrimoni d'ella. La descripció de la vida matrimonial s'emmarca dins l'amor cortès, on Uter actua com un cavaller que l'omple de regals i atencions.

## Referències

* ↑ «Camelot Project». [Consulta: 7 març 2014].
* ↑ Fiona Tolhurst, Geoffrey of Monmouth and the Feminist Origins of the Arthurian Legend, Palgrave Macmillan, 2012
# Granulometria

La granulometria és l'estudi de la distribució de les dimensions d'un conjunt d'elements finits de matèria natural o triturada. L'anàlisi granulomètric és el conjunt de les operacions que permeten determinar la distribució.

## Diàmetre de partícula

El Diàmetre de Feret (Df) és la distància entre una direcció D qualsevol i la paral·lela a aquesta direcció de tal manera que la projecció del gra estiga compresa entre aquestes dos paral·leles. Si es fa girar la recta D al voltant del gra, es trobarà una posició per la qual Df serà màxima i es denominarà exodiàmetre. I la mínima mesodiàmetre. Aquesta mesura és important perquè les partícules generalment no són esfèriques i, per tant, cal definir un protocol de mesura abans de continuar amb l'anàlisi granulomètric.

## Diàmetre equivalent

Es coneix com a Diàmetre equivalent (De) al diàmetre de l'esfera que es comportaria de manera idèntica que aquella partícula amb què s'està treballant. Aquest diàmetre equivalent diferirà en funció del tipus d'estudi que s'estiga realitzant un

## Camps d'aplicació
### Geologia

En geologia, aquesta anàlisi granulomètrica permet diferenciar diverses classes de materials independentment de la seua naturalesa química. La següent taula mostra aquesta classificació:
Escala granulomètrica :
| Partícula | Dimensió |
| Argiles | < 0,002 mm |
| Llims | 0,002-0,06 mm |
| Sorres | 0,06-2 mm |
| Graves | 2 mm-6 cm |
| Còdols | 6-25 cm |
| Blocs | >25 cm |
# Jemima Blackburn

Jemima Blackburn (nascuda Wedderburn) va ser una il·lustradora, pintora i ornitòloga escocesa.

## Vida i obra

Jemima Blackburn era filla de James Wedderburn, un alt funcionari de la justícia d'Escòcia, i de Isabella Clerk, d'una família de llarga tradició escocesa. Per part de mare era cosina germana del gran científic James Clerk Maxwell, a qui va ensenyar a dibuixar.
Des de ben menuda va ser encoratjada a dibuixar i, en una visita a Londres, amb només una desena d'anys, el pintor Edwin Henry Landseer li va dir que no podia ensenyar-li res més sobre com dibuixar animals. El 1848 ja tenia una pintura penjada a la Royal Academy of Arts i l'any següent es casava amb Hugh Blackburn, recent nomenat catedràtic de matemàtiques a la universitat d'Edimburg i a qui coneixia i estimava des de la infància.
Els anys 1857-58 va participar en una exposició de pintors britànics als Estats Units (Nova York, Filadèlfia i Boston) i també en l'exposició londinenca de dones artistes. El 1855, amb el seu marit, havien comprat una casa, Roshven House, a Moidart, a les terres altes d'Escòcia, en un lloc força aïllat. Les seves estances a Moidart li van permetre desenvolupar les seves aficions ornitològiques que, combinades amb la seva habilitat en el dibuix, li varen permetre publicar el 1862 i 1868 els dos volums de Birds Drawn from Nature, un extens catàleg d'ocells. El 1895 torna a publicar Births from Moidart and Elsewhere.
Els seus dots com a observadora dels ocells i la seva habilitat en el dibuix, la feien ser molt meticulosa en les seves representacions i la van fer entrar en polèmiques amb l'ornitòleg John Gould i amb Charles Darwin.
Cap al final de la seva vida, en els anys noranta, va començar a escriure unes memòries que no es van arribar a publicar fins molt més tard.
Va morir a la seva casa de Roshven House uns mesos abans que el seu marit.

## Referències

* 1 2 3 Laidlaw, pàgina 37.
* ↑ Forfar, The Victorian Web.
* ↑ Gates, pàgina 306.
* ↑ No solament observava els ocells, també el disseccionava per estudiar-ne l'anatomia. Gates, pàgina 636.
* ↑ Smith, pàgina 415.
* ↑ Fairley n'és una edició recent.

## Bibliografia

* Fairley, Robert. Jemima: The Paintings and Memoirs of a Victorian Lady (en (anglès)). Canongate Books, 1998. ISBN 978-0-86241-818-2.
* Gates, Barbara T. In Nature's Name: An Anthology of Women's Writing and Illustration, 1780-1930 (en (anglès)). The University of Chicago Press, 2002. ISBN 0-226-28444-1.
* Laidlaw, Evelyn. «Jemima Blackburn». A: Elizabeth L. Ewan, Sue Innes, Sian Reynolds, Rose Pipes (eds.). The Biographical Dictionary of Scottish Women (en (anglès)). Edinburgh University Press, 2006, p. 37. ISBN 0-7486-1713-2.
* Smith, Jonathan «The cuckoo’s contested history» (en (anglès)). Trends in Ecology & Evolution, Vol. 14, Num. 10, 1999, pàg. 415. DOI: 10.1016/S0169-5347(99)01721-8. ISSN: 0169-5347.

## Enllaços externs

* Forfar, D.O. «J. C. Maxwell's Heritage: the Ancestral Origins of his Genius». The Victorian Web, 1995. [Consulta: 24 febrer 2017].
# Hovhannès Xiraz

Hovhannès Xiraz (en armeni: Հովհաննես Շիրազ; 27 d'abril de 1915 – 14 de març de 1984) nascut Hovhannès Tadevossí Karapetian, fou un escriptor armeni que cultivà principalment la poesia, encara que també va escriure paràboles, quartets i traduccions.
Va néixer a Gyumri, a l'època Aleksandrópol, part de l'Imperi Rus. La seva mare, Astghik, es va quedar vídua a causa del Genocidi armeni tres dies abans del seu naixement i va créixer enmig d'una considerable pobresa. Va estudiar a la Universitat Estatal d'Erevan i a l'Institut de Literatura Maksim Gorki. El seu primer escrit, Garnanamut —'Començament de la primavera'— va ser publicat el 1935 i ja el va fer popular; el novel·lista Atrpet li va posar l'epítet «Shiraz», ja que segons ell «els poemes d'aquest jove tenen la fragància de les roses, fresques i cobertes per rosada, com les roses de Xiraz» —Xiraz va ser una de les ciutats més importants de l'Iran, famosa per les seves roses i poetes. Una altra versió del seu nom de ploma és «Shirak azn»—un nen de Shirak. El 1958 va publicar el primer volum de la seva antologia Knar Hayastani —Lira d'Armènia—, el segon i tercers volums van ser publicats el 1965 i el 1974 respectivament; aquesta col·lecció inclou els millors exemples de la poesia de Shiraz. La majoria de la seva obra fou poesia, va escriure uns quaranta llibres utilitzant un vocabulari ric i un estil sensible, realçat per elements col·loquials i populars, considerats molts d'ells obres mestres. Va esdevindre un autor popular patriòtic i de poemes d'amor com 'Ani', 'La meva mare', 'Com l'amor pagà', 'La meva Pàtria sagrada' o 'El destí dels Armenis', entre d'altres. Va escriure, el 1941, la seva obra magna 'L'Armeni Dante-esc' sobre el Genocidi armeni, escrit que va ser prohibit a la Unió de Repúbliques Socialistes Soviètiques i només va poder publicar fragments, al llarg de la seva vida, a l'Armènia soviètica, i capítols a Beirut i Teheran; el poema sencer va ser publicat a títol pòstum el 1990 a Erevan. A la seva mort va ser enterrat al Panteó Komitas.
Era pare de Sipan Xiraz.

## Referències

* 1 2 3 4 5 6 «Hovhannes Shiraz». Armenian Soviet Encyclopedia (vol. 4). Arxivat de l'original el 19 d’abril 2016. [Consulta: 12 novembre 2015].
* 1 2 3 4 «Hovhannes Shiraz». College of Arts, Sciences, and Letters. The Regents of the University of Michigan. Arxivat de l'original el 12 de març 2017. [Consulta: 12 novembre 2015].
* ↑ Hovhannes Shiraz, Orientalistica
* ↑ Razmik Panossian, The Armenians: From Kings and Priests to Merchants and Commissars (Columbia University Press, 2006), 335.
* 1 2 «"МОЯ БИОГРАФИЯ – ЭТО МОИ СТИХИ", 2010». Arxivat de l'original el 2012-04-25. [Consulta: 11 novembre 2015].
* ↑ Calendar of literary facts: a daily and yearly guide, per Samuel J. Rogal(1991)
* ↑ The Armenian genocide: cultural and ethical legacies, Richard G. Hovannisian, p. 103
* ↑ Shiraz's memorial tombstone at Komitas Pantheon
# Roca Mosquera

La Roca Mosquera és una muntanya de 1211,2 metres que es troba entre els antics municipis de Sapeira i Espluga de Serra, tots dos de l'Alta Ribagorça i ara tots dos agregats al terme de Tremp, a la comarca de la Pallars Jussà. És una prolongació cap al nord-oest de la Serra de Castellet, quan aquesta serra es troba amb la de Gurp.
Pertany al que popularment s'anomena Muntanya de Sapeira, atès que l'extens Bosc de Sapeira és en els vessants d'aquesta muntanya.

## Referències

* ↑ «roca Mosquera | enciclopedia.cat». [Consulta: 10 gener 2025].
* ↑ «ICGC - Vissir3». [Consulta: 10 gener 2025].
* ↑ «Roca Mosquera» (en anglès). [Consulta: 10 gener 2025].
# Paska

El paska és un pa de Pasqua oriünd dels països eslaus i present a Europa oriental i entre la població del Oest mitjà estatunidenc descendent d'emigrants. S'elabora amb mantega, ous i sucre. S'empra una mescla d'ou i aigua per glacejar-ho.
És tradició cristiana en molts països eslaus prendre aquest pa en Pasqua. Divers simbolismes cristians s'associa amb característiques dels pans de tipus paska. El seu interior pot ser una espiral groga i blanca, que es diu representa l'ascens de Crist en la fe cristiana, mentre el blanc representa l'Esperit Sant. Una versió d'aquest pa de Pasqua s'elabora afegint-li cireres per simbolitzar les joies reials en honor de la resurrecció de Jesús. Als Estats Units s'usen panses blanques per simbolitzar el «pa viu descendit del cel». Quan es prepara amb trossos disposats en un anell es diu que representa la corona d'espines que va portar Jesús.
El paska es menja amb hrudka, també nomenada syrek, una crema dolça suau semblant al formatge elaborada amb ou i llet i remolatxa barrejada amb raves i klobassy. Es creu que va ser portat als Estats Units pels menonites, i es consumeix en el Mitjà Oest dels Estats Units juntament amb altres plats de l'Est d'Europa com el Pierogui i la salsitxes kielbasa.
El paska estatunidenc s'elabora amb una mescla de farina, crema, sucre, ou, mantega i llevat. Es cobreix amb una mescla de formatge fresc i rovell d'ou, i de vegades també amb fruita. Aquest pa sol consumir-se tradicionalment en Pasqua.

## Referències

* ↑ Halmo, Joan. Celebrating the church year with young children. Liturgical Press, 1988, p. 43. ISBN 9780814615805.
* 1 2 Slovak Pittsburg. Arcadia Publishing, 2006, p. 114. ISBN 9780738549088.
* ↑ Ethnic groups in Michigan. Michigan Ethnic Heritage Studies Center Ethnos Press, 1983, p. 71.
* ↑ Zeisset, Carolyn Louise Moore. A Mennonite heritage: a genealogy of the Suderman and Wiens families, 1800-1975. Zeisset, 1975. OCLC 2565814.
* ↑ Gomes Cassidy, F., Hall, J. H.. Dictionary of American regional English. Harvard University Press, 2002, p. 48. ISBN 9780674008847.
# Dora María Téllez

Dora María Téllez Argüello, també coneguda com a Comandante 2 (Matagalpa, 21 de novembre de 1955) és una historiadora, política, i comandant guerrillera nicaragüenca. Tot just després d'estudiar medicina es va unir al Front Sandinista d'Alliberament Nacional, una organització guerrillera en la qual va assolir el lloc de Comandant del Front Occidental "Rigoberto López Pérez". Després arribà a ocupar el tercer lloc en el comandament durant l'operació del 22 d'agost de 1978, en la qual juntament amb Edén Pastora i Hugo Torres va dirigir la presa del Palau Nacional de Managua durant l'Operació Chanchera, feta que obligà aleshores el govern d'Anastasio Somoza a alliberar 50 presoners sandinistes.
Durant els anys 1990, juntament amb altres ex-sandinistes com Hugo Torres o Sergio Ramirez formà el Movimiento Renovador Sandinista (MRS), de caràcter centrista. Des d'aleshores s'oposà al FSLN i apropà a la dreta i a les operacions dels Estats Units d'Amèrica contra el retorn dels sandinistes al poder, reunint-se periòdicament a l'ambaixada nord-americana a Managua, segons cables diplomàtics nord-americans filtrats per Wikileaks. Als anys 2010, l'MRS havia abandonat totalment el seu suposat compromís amb l'esquerra i es va convertir en un partit de dretes. El 2015, l'MRS va tornar a signar un acord amb el Partit Liberal Independent (PLI) de dreta. El 2018 participà en l'intent de cop impulsat pels Estats Units a Nicaragua, a càrrec d'organitzacions finançades pel govern nord-americà a través de l'agència USAID.
El 2019, Téllez donà suport al cop d'estat de dreta a Bolívia encapçalat per Jeanine Áñez contra Evo Morales. Téllez també va expressar el seu suport a l'autoproclamat president veneçolà a càrrec de Washington Juan Guaidó i l'oligarca de l'oposició d'extrema dreta Leopoldo López, proclamant: "Caminem junts".
El 2020 el MRS canvià el nom a Unión Democrática Renovadora UNAMOS.
L'ex-guerrillera forma part de les diverses figures de l'oposició al govern de Daniel Ortega detingudes al juny del 2021 gràcies a la nova llei 1055 acusades d'haver estat informants de l'ambaixada dels Estats Units durant almenys 15 anys, segons els cables del propi Departament d'Estat nord-americà, i d'intentar sabotejar les eleccions del 7 de neovembre.

## Referències

* ↑ «Daniel Ortega surt a la caça d’opositors i dirigents històrics del sandinisme nicaragüenc» (en català). El Periódico.cat, 15-06-2021. [Consulta: 15 juny 2021].
* ↑ «Cable 2 novembre 2006 Ambassador Paul A. Trivelli» (en anglès). Wikileaks, 06-11-2016. [Consulta: 1r setembre 2023].
* ↑ USAID Nicaragua: CAPACITY BUILDING FOR CIVIL SOCIETY ADVOCACY. Final Report, 25-01-2018.
* ↑ «Sis opositors més detinguts a Nicaragua» (en català). Ara.cat, 14-06-2021. [Consulta: 15 juny 2021].
* ↑ «Policia Nacional informa sobre detención de Dora Maria Tellex Arguello y Ana Margarita Vigil Gurdián» (en castellà). el 19 digital, 13-06-2021.
# Integral no elemental

En matemàtiques, una integral no elemental és una integral per a la qual es pot demostrar que no existeix cap fórmula en termes de funcions elementals (és a dir polinomis, funcions trigonomètriques, exponencials, logarítmiques i productes i composicions d'aquestes funcions). Es pot demostrar (encara que no pas fàcilment) que, donada una funció a l'atzar de certa complexitat, la probabilitat que tingui una primitiva elemental és molt petita.
Alguns exemples d'aquest tipus de funcions són:
* ${\sqrt {1+x^{4}}}$
* $\ln(\ln x)\,$
* ${\frac {1}{\ln x}}$
* $e^{e^{x}}\,$
* $e^{-{\frac {x^{2}}{2}}}\,$ (vegeu Distribució normal)
L'avaluació d'integrals no elementals, sovint es pot fer emprant sèries de Taylor. Això és així perquè les sèries de Taylor sempre poden ser integrades igual com es faria amb un polinomi ordinari, fins i tot si no hi ha cap primitiva elemental de la funció que generi la sèrie de Taylor.
Ara bé, de vegades no és possible apoyar-se en les sèries de Taylor. Per exemple, si la funció no és infinitament derivable, no es pot generar una sèrie de Taylor. Fins i tot si la sèrie de Taylor es pot generar, també pot ser que resulti divergent i, per tant, que no representi la funció que es pretén integrar. Moltes funcions que són infinitament derivables tenen derivades d'ordre superior que tenen una complexitat tal que no són pràctiques de manejar. En aquests casos, no és possible (o no és pràctic) d'avaluar les integrals indefinides, però les integrals definides es poden avaluar numèricament, per exemple emprant el mètode de Simpson.

## Vegeu també

* Taula d'integrals
* derivada
* Integració per sèries